

**REPUBLIKA SRBIJA**

NARODNA SKUPŠTINA

Odbor za kontrolu

službi bezbednosti

22 Broj: 06-2/157-14

2. jul 2014. godine

B e o g r a d

**Z A P I S N I K**

ŠESTE SEDNICE ODBORA ZA KONTROLU SLUŽBI BEZBEDNOSTI,

ODRŽANE 27. JUNA 2014. GODINE

Sednica je počela u 9,05 časova.

Sednici je predsedavao Momir Stojanović, predsednik Odbora.

Sednici su prisustvovali članovi Odbora: mr Igor Bečić, Željko Sušec, Dragan Šormaz, Dragan Šutanovac i Goran Bogdanović (stigao tokom diskusije o prvoj tački dnevnog reda).

Sednici su prisustvovali i zamenici odsutnih članova Odbora: Siniša Maksimović, zamenik Dušana Bajatovića i dr Milorad Mijatović, zamenik Mehe Omerovića.

Sednici je prisustvovao i Vladimir Đukanović, zamenik prisutnog člana Odbora Dragana Šormaza.

Sednici nisu prisustvovali članovi Odbora: Veroljub Arsić, Dušan Bajatović i Meho Omerović.

Sednici je prisustvovao i poverenik predlagača zakona, Miroslav Panić, savetnik direktora Bezbednosno-informativne agencije.

Na početku sednice, predsednik Odbora Momir Stojanović je u skladu sa članom 72. stav 2. Poslovnika Narodne skupštine obavestio članove Odbora da je sednica sazvana u roku kraćem od roka koji je predviđen Poslovnikom, s obzirom na to da je sednica Narodne skupštine, na čijem dnevnom redu se nalazi tačka iz predloženog dnevnog reda, sazvana za 27. jun, sa početkom u 10,00 časova.

Na predlog predsednika, Odbor je većinom glasova (šest „za“, jedan nije glasao) usvojio sledeći:

D n e v n i r e d

- Usvajanje zapisnika druge sednice Odbora za kontrolu službi bezbednosti

1. Razmatranje Predloga zakona o izmenama i dopunama Zakona o Bezbednosno-informativnoj agenciji, koji je podnela Vlada, u načelu (03 broj 011-2106/14 od 25. juna 2014. godine);

2. R a z n o.

Pre prelaska na rad po utvrđenom dnevnom redu, Odbor je većinom glasova (šest „za“, jedan nije glasao) i bez primedbi usvojio zapisnik druge sednice Odbora, održane 12. juna 2014. godine.

**Prva tačka dnevnog reda -** Razmatranje Predloga zakona o izmenama i dopunama Zakona o Bezbednosno-informativnoj agenciji, koji je podnela Vlada, u načelu (03 broj 011-2106/14 od 25. juna 2014. godine).

Uvodne napomene o Predlogu zakona o izmenama i dopunama Zakona o Bezbednosno-informativnoj agenciji izneo je poverenik predlagača zakona, Miroslav Panić, savetnik direktora Bezbednosno-informativne agencije.

U diskusiji su učestvovali članovi Odbora: Dragan Šutanovac, Goran Bogdanović i Vladimir Đukanović kao i Miroslav Panić, savetnik direktora Bezbednosno-informativne agencije.

U toku diskusije izneto je mišljenje da je Predlog zakona o izmenama i dopunama Zakona o Bezbednosno-informativnoj agenciji trebalo ranije uputiti u skupštinsku proceduru, obzirom da je objavljivanje Odluke Ustavnog suda (IUz-252/2002 od 26. decembra 2013.) u Službenom glasniku Republike Srbije odloženo za 26. jun 2014. godine. Pozitivno je ocenjeno usaglašavanje osporenih odredaba čl. 13, 14. i 15. Zakona o Bezbednosno-informativnoj agenciji sa Ustavom Republike Srbije. U diskusiji je naglašena potreba donošenja novog Zakona o Bezbednosno-informativnoj agenciji, koji bi ispunjavao najviše međunarodne standarde i potrebu uključivanja svih bitnih aktera iz oblasti bezbednosti u izradu nacrta navedenog zakona.

Dragan Šutanovac, zamenik predsednika Odbora je imajući u vidu da su nepreciznost, nedorečenost i nejasnost članova 13. 14. i 15. bili razlog da Ustavni sud utvrdi da navedeni članovi Zakona o Bezbednosno-informativnoj agenciji nisu u skladu sa Ustavom Republike Srbije, ukazao da je dobro što su u članu 13. Predloga zakona o izmenama i dopunama Zakona o Bezbednosno-informativnoj agenciji precizirane posebne mere kojima se odstupa od nepovredivosti tajne pisama i drugih sredstava opštenja, ali se nije složio sa predloženim izmenama u članu 15. kojima, kako je naveo „Bezbednosno-informativna agencija postaje nezavisni predistražni organ“. Naglasio je da je u pogledu stana potrebno ograničiti primenu posebne mere tajnog nadzora i snimanja komunikacija, obzirom da je nepovredivost stana zagarantovana članom 40. Ustava Republike Srbije. Izneo je neslaganje u vezi sa ovlašćenjem direktora Bezbednosno-informativne agencije radi proširenja posebnih mera i roka od 48 časova, koji je kako je naveo predug, te da direktor treba odmah da podnese predlog za naknadno odobrenje proširenja primene posebne mere. Takođe, izrazio je stav da je potrebno obavezati sud da u slučaju odbijanja predloga za proširenje primene posebnih mera, obavesti lice koje je došlo u kontakt sa licem prema kojem se navedene mere primenjuju.

Goran Bogdanović, član Odbora uslovio je podršku Predlogu zakona o izmenama i dopunama Zakona o Bezbednosno-informativnoj agenciji usvajanjem amandmana koji je podneo radi skraćenja roka u kom direktor Bezbednosno-informativne agencije može da podnese predlog za naknadno odobrenje proširenja primene posebne mere.

Tokom diskusije Vladimir Đukanović, član Odbora postavio je pitanje ko je nadležan da odluči i na osnovu kojih kriterijuma, da se „prilikom određivanja posebnih mera vodi računa da bi se isti rezultat mogao postići na način kojim se manje ograničavaju prava građana, u obimu neophodnom da se svrha ograničavanja zadovolji u demokratskom društvu“, što je propisano članom 2. stav 2. Predloga zakona o Bezbednosno-informativnoj agenciji, kao i koji je razlog da posebna mera može trajati tri meseca a može se produžiti najviše još tri puta u trajanju od po tri meseca.

Na pitanja članova Odbora, odgovore i komentare dao je Miroslav Panić, savetnik direktora Bezbednosno-informativne agencije. U vezi sa pitanjem Dragana Šutanovca naveo je da ovlašćenje, mera koju primenjuje Bezbednosno-informativna agencija nije ovlašćenje Kriminalističke policije iz Zakonika o krivičnom postupku, već administrativna mera koja ima za cilj preventivno delovanje i predupređivanje pretnji, i da ukoliko se dođe do podataka koji predstavljaju osnov sumnje da je lice koje je bilo predmet interesovanja učinilo krivično delo koje se goni po službenoj dužnosti, i da se radi o krivičnom delu koje je po članu 161. Zakonika o krivičnom postupku propisano kao delo za koje se mogu primeniti posebne dokazne radnje, Bezbednosno-informativna agencija te rezultate dostavlja tužiocu. U vezi sa pitanjem Vladimira Đukanovića, člana Odbora, obrazložio je da član 2. stav 2. Predloga zakona o izmenama i dopunama Zakona o Bezbednosno-informativnoj agenciji, predstavlja pravnu tekovinu u oblasti ljudskih prava na kojoj je insistirao Zaštitnik građana. Takođe, složio se sa komentarom predsednika Odbora da se češćim periodičnim odlučivanjem o opravdanosti primene posebnih mera u roku od 12 meseci postiže efikasnija kontrola opravdanosti primene navedenih mera.

Odbor je, u skladu sa članom 155. stav 2. Poslovnika Narodne skupštine, većinom glasova (šest „za“, dva „uzdržana“) odlučio da predloži Narodnoj skupštini da prihvati Predlog zakona o izmenama i dopunama Zakona o Bezbednosno-informativnoj agenciji, koji je podnela Vlada (03 Broj 011-2106/14 od 25. juna 2014. godine), u načelu.

Za izvestioca Odbora na sednici Narodne skupštine određen je jednoglasno (osam „za“) narodni poslanik Momir Stojanović, predsednik Odbora.

**Druga tačka dnevnog reda** – R a z n o.

U okviru ove tačke dnevnog reda nije bilo diskusije.

Sednica je završena u 9,32 časova.

**Prepis tonskog snimka sednice sastavni je deo ovog zapisnika.**

SEKRETAR ODBORA PREDSEDNIK ODBORA

Gorica Durkalić Momir Stojanović